CELEX: 52013PC0721
Language: fi
Date: 2013-10-23
Title: Ehdotus NEUVOSTON DIREKTIIVI yhteisestä arvonlisäverojärjestelmästä annetun direktiivin 2006/112/EY muuttamisesta vakioidun arvonlisäveroilmoituksen osalta

|
			
		
		
		52013PC0721
		
			Ehdotus NEUVOSTON DIREKTIIVI yhteisestä arvonlisäverojärjestelmästä annetun direktiivin 2006/112/EY muuttamisesta vakioidun arvonlisäveroilmoituksen osalta /* COM/2013/0721 final - 2013/0343 (CNS) */
			
				
		
		
			
			   	PERUSTELUT
1.           EHDOTUKSEN TAUSTA
Alv-järjestelmä edellyttää, että yritykset
täyttävät määräaikaiset arvonlisäveroilmoitukset, joissa annetaan
arvonlisäverojen maksamiseen ja valvontaan tarvittavat tiedot. Tämä voi olla
erityisen monimutkaista, kun arvonlisäveroilmoitukset annetaan eri
jäsenvaltioissa. Monimutkaisuuteen on useita syitä: erilaisten tietojen
antaminen, tiedoissa käytettyjen määritelmien epäyhdenmukaisuus, hyvien
yhteisten ohjeiden puute, erilaisten sääntöjen ja tietojen soveltaminen tietojen
toimittamiseen ja korjaamiseen sekä tarve käyttää kansallista kieltä. Kaikki
nämä tekijät lisäävät yritysten rasituksia, vähentävät alv-ilmoitusten
oikeellisuutta ja ajantasaisuutta ja rajoittavat rajatylittävää kauppaa.
Näiden ongelmien ratkaisemiseksi komissio
pyysi sidosryhmiä esittämään näkemyksensä vakioidusta alv-ilmoituksesta
kuulemismenettelyssä, jossa käsiteltiin alv:n tulevaisuudesta laadittua vihreää
kirjaa[1].
Sidosryhmiltä saamiensa myönteisten vastausten perusteella komissio lupautui
alv:n tulevaisuutta käsittelevässä tiedonannossaan[2] antamaan ehdotuksen vakioidusta
alv-ilmoituksesta ennen vuoden 2013 loppua.
Tämä ehdotus tukee komission muita aloitteita.
Toimintaohjelmassa, jonka tavoitteena on keventää hallinnollisia rasituksia
EU:ssa, komissiota avustaa korkean tason työryhmä, joka neuvoo sitä näissä
asioissa lokakuuhun 2014 saakka. Toimintaohjelman painopiste on pk- ja
mikroyrityksissä sekä siinä, miten jäsenvaltioiden julkishallintoja voidaan
tehostaa ja miten ne saadaan ottamaan sidosryhmät paremmin huomioon EU:n
lainsäädännön täytäntöönpanossa. Vakioitu alv-ilmoitus sopii hyvin näihin
rasitusten vähentämiseen liittyviin pyrkimyksiin.
Komission yhtenä keskeisenä tavoitteena on
vähentää pk-yrityksiä rasittavaa byrokratiaa eurooppalaisia pk-yrityksiä
tukevan aloitteen (”Small Business Act”) ”pienet ensin” ‑periaatteen
mukaisesti. Hiljattain julkaistussa komission tiedonannossa ”Järkevä sääntely –
Pienten ja keskisuurten yritysten tarpeet” todetaan pk-yrityksille tehdyn
verkkokyselyn perusteella, että alv-direktiivi[3]
kuuluu EU-lainsäädännön raskaimpiin aloihin. Erityisesti alv-ilmoitusten
katsotaan haittaavan EU:n kauppaa niissä esiintyvien erojen vuoksi. Tällä
ehdotuksella, joka mainitaan järkevää sääntelyä käsittelevässä tiedonannossa[4], pyritään vähentämään kaikkiin
yrityksiin ja erityisesti pk-yrityksiin kohdistuvia rasituksia.
Yritykset valittavat yhä enemmän siitä, että
niiden on vaikea noudattaa alv-sääntöjä harjoittaessaan liiketoimintaa EU:ssa.
Tämä pätee erityisesti verkkokauppaan ja tavaroiden luovutukseen
sisämarkkinoilla, kun asiakas on yksityishenkilö ja tavaran luovuttajan on
rekisteröidyttävä asiakkaan jäsenvaltiossa sekä ilmoitettava ja maksettava alv
kyseisessä jäsenvaltiossa. Nämä velvoitteet voivat luoda esteitä
rajatylittävälle kaupalle, mutta vakioitu alv-ilmoitus antaa mahdollisuuden
vähentää näitä esteitä. Sen vuoksi toisessa sisämarkkinoiden
toimenpidepaketissa[5]
kannatetaan vakioidun alv-ilmoituksen käyttöä.
Kasvua edistävä julkisen talouden
vakauttaminen on yksi vuotuisen kasvuselvityksen 2012 viidestä
painopistealasta. Koska alv:n osuus kansallisista verotuloista on noin
21 prosenttia ja koska alv-tuloista 12 prosenttia jää kantamatta,
tarvitaan tehokkaampaa alv-järjestelmää, joka on suojattu petoksilta.
Jäsenvaltioiden välinen ajantasaisten tietojen vaihto on keskeinen keino, jolla
voidaan vähentää petoksia ja parantaa sääntöjen noudattamista. Vakioitu
alv-ilmoitus voi olla tässä avuksi.
2.           KUULEMISTEN JA VAIKUTUSTENARVIOINTIEN
TULOKSET
Intressitahojen
kuuleminen
Vakioitua alv-ilmoitusta on käsitelty useissa
kuulemismenettelyissä, kuten alv:n tulevaisuudesta laaditussa vihreässä
kirjassa, jonka tulokset ovat saatavissa seuraavasta osoitteesta:
http://ec.europa.eu/taxation_customs/common/consultations/tax/2010_11_future_vat_en.htm
Yrityksiä ja jäsenvaltioita on kuultu PwC:n
tekemässä tutkimuksessa, johon sisältyi lokakuussa 2012 järjestetty
Fiscalis-seminaari. Yrityksiä on kuultu myös alv-asiantuntijaryhmän kokouksissa
tammikuussa 2012 sekä pk-yritysten kanssa pidetyssä Small Business Act
-aloitteen seurantakokouksessa huhtikuussa 2013. Lisäksi jäsenvaltioita on
kuultu alv:n tulevaisuutta käsittelevässä työryhmässä tammikuussa 2013. 
Alv-asiantuntijaryhmän työn tulokset ovat
saatavissa seuraavasta osoitteesta:
http://ec.europa.eu/taxation_customs/taxation/vat/key_documents/expert_group/index_en.htm
Alv:n tulevaisuutta käsittelevän työryhmän
työn tulokset ovat saatavissa seuraavasta osoitteesta:
http://ec.europa.eu/taxation_customs/taxation/vat/key_documents/discussions_member_states/index_en.htm
Vaikutustenarviointi
Ehdotuksesta on tehty vaikutustenarviointi. 
Tarkemmin arvioiduista vaihtoehdoista parhaana
on pidetty vakioitua alv-ilmoitusta, joka olisi pakollinen jäsenvaltioille ja
yrityksille ja sisältäisi luettelon vakioiduista tiedoista. Yleensä tarvitaan
vain joitakin näistä tiedoista. Tämän vaihtoehdon avulla voidaan keventää
yritysten rasituksia maksimaalisesti ja rajoittaa samalla jäsenvaltioille koituvia
kustannuksia.
Parhaaksi katsotun vaihtoehdon on arvioitu
vähentävän hallinnollisia rasituksia jopa 15 miljardilla eurolla vuodessa.
3.           EHDOTUKSEN OIKEUDELLINEN SISÄLTÖ
Ehdotus perustuu Euroopan unionin toiminnasta
tehdyn sopimuksen (SEUT) 113 artiklaan, koska yhdenmukaistaminen on tarpeen
sisämarkkinoiden toiminnan varmistamiseksi sekä kilpailun vääristymisen
välttämiseksi.
Toissijaisuusperiaate
Ehdotuksen tavoitteita ei voida saavuttaa
riittävällä tavalla pelkästään jäsenvaltioiden toimin. Alv-ilmoitusvelvollisuuden
vakioiminen voidaan saavuttaa ainoastaan EU:n lainsäädäntöprosessilla
muuttamalla alv-direktiiviä, jossa vahvistetaan alv-ilmoitusta koskevat
säännöt.
Ehdotuksen soveltamisala rajoittuu siihen,
mikä voidaan saavuttaa vain EU:n lainsäädännöllä. Näin ollen ehdotus on
toissijaisuusperiaatteen mukainen.
Suhteellisuusperiaate
Alv-direktiiviä on muutettava, jotta
alv-ilmoitukset voitaisiin vakioida ja jotta ilmoitusvaatimukset voitaisiin
rajoittaa siihen, mikä on tarpeen arvonlisäverojen valvomiseksi ja
kantamiseksi. Näin pyritään keventämään yritysten rasituksia ja poistamaan
sisämarkkinoiden moitteetonta toimintaa haittaavat esteet.
Lisäksi vakiolomake tarjoaa jäsenvaltioille
paremmat valvontamahdollisuudet, joiden ansiosta on helpompi välttää kilpailun
vääristyminen.
Näin ollen ehdotus on suhteellisuusperiaatteen
mukainen.
Sääntelytavan
valinta
Sääntelytavaksi on valittu direktiivi, koska
muutettava säädöskin on direktiivi, minkä vuoksi muunlainen säädös ei sopisi
tähän tarkoitukseen.
Selittävät asiakirjat
Jäsenvaltioiden on annettava komissiolle
tiedoksi kansalliset täytäntöönpanosäädökset sekä selittävä asiakirja, jossa
esitetään tämän direktiivin osien ja kansallisten täytäntöönpanosäädösten
vastaavien osien välinen suhde. Tämä on aiheellista ja oikeasuhteista.
4.           TALOUSARVIOVAIKUTUKSET
Ehdotuksella ei ole kielteisiä vaikutuksia
EU:n talousarvioon.
5.           EHDOTUKSEN YKSITYISKOHTAINEN KUVAUS
Vakioidun alv-ilmoituksen perusajatuksena on
tarjota kaikille yrityksille mahdollisuus antaa kullekin jäsenvaltiolle
vakioidut tiedot yhteisessä ja mieluimmin sähköisessä muodossa. Tämän ansiosta
jokainen yritys, joka antaa alv-ilmoituksen yhdessä jäsenvaltiossa, voi
helposti täyttää ja antaa alv-ilmoituksen myös toisessa jäsenvaltiossa, koska
ilmoituksen tiedot ja antaminen on vakioitu.
Vakioidun alv-ilmoituksen olisi oltava
kaikkien yritysten käytettävissä, sillä sen rajoittaminen tiettyihin
liiketoiminnan luokkiin kaventaisi sen käyttöalaa, mutkistaisi tilannetta ja
keventäisi vähemmän yritysten rasituksia. Jotta jäsenvaltioille koituvia
kustannuksia ja monimutkaisuutta voitaisiin vähentää vastaavalla tavalla, EU:n
tasolla olisi käytettävä ainoastaan yhtä eli vakioitua alv-ilmoitusta. 
Ehdotuksessa käsitellään vakioidun
alv-ilmoituksen sisältöä, antamisajankohtaa ja -tapaa ja korjaamista.
Ilmoituksen sisällöstä voidaan todeta, että tietojen määrä ja niiden
vakioiminen vaikuttavat olennaisesti yrityksille koituvien rasitusten
keventämiseen. Ehdotuksen mukaan yritysten olisi täytettävä enintään 26
tietokenttää, ja jäsenvaltiot voisivat vapauttaa yritykset kaikkien muiden
paitsi viiden kentän täyttämisestä. Annettavien tietojen olisi oltava
yhdenmukaisia kaikissa jäsenvaltioissa, eli yhdessä jäsenvaltiossa
ilmoitettavat tiedot olisi määritettävä täsmälleen samalla tavalla kuin
muissakin jäsenvaltioissa määritettävät tiedot.
Lisäksi jäsenvaltiot voivat vaatia
arvonlisäverojen valvontaa ja hallinnointia varten lisätietoja erityisistä
alueista tai alv-lainsäädännössä sallituista erityisjärjestelmistä. Ainoastaan
tällaisissa asianmukaisesti perustelluissa tapauksissa jäsenvaltiot voivat
vaatia yrityksiä täyttämään enemmän kuin 26 vakiokenttää. 
Ehdotuksessa asetetaan ilmoitusten antamista
koskeva vähimmäisvaatimus. Kaikilla yrityksillä olisi oltava mahdollisuus antaa
kuukausittaisia alv-ilmoituksia, jolloin alv olisi maksettava
alv-ilmoituskautta seuraavan kuukauden loppuun mennessä. Lisäksi jäsenvaltiot
voisivat keventää rasituksia vieläkin enemmän sallimalla jopa yhden vuoden
pituiset alv-ilmoituskaudet ja pidentämällä ilmoituksen jättämiselle ja alv:n
maksamiselle asetettua määräaikaa enintään yhdellä lisäkuukaudella. Näin
voitaisiin varmistaa, että minkään yrityksen ei tarvitse jättää alv-ilmoituksia
useammin eikä tehdä alv-ilmoituksia tai maksaa alv:tä lyhyemmän määräajan
kuluessa.
Lisäksi ehdotuksessa kannustetaan toimittamaan
ilmoitukset sähköisesti. Yrityksillä olisi oltava oikeus toimittaa vakioitu
alv-ilmoitus sähköisesti kaikissa jäsenvaltioissa, myös käyttämällä sähköistä
tiedostonsiirtoa, kehittyneitä sähköisiä allekirjoituksia, jotka ovat
yhteentoimivia koko EU:ssa, tai muita tekniikoita, joiden turvallisuustaso on
yhtä korkea.
Ehdotuksessa annetaan mahdollisuus
komiteamenettelyn käyttöön, millä pyritään varmistamaan tiettyjen
alv-ilmoitukseen liittyvien teknisten näkökohtien vakioiminen, jota ei voida
toteuttaa direktiivillä. Tätä mahdollisuutta voidaan käyttää silloin, kun on
kyse alv-ilmoituksen teknisistä yksityiskohdista, yhteisistä määritelmistä ja
menettelyistä, yksityiskohtaisesta korjausten käsittelystä sekä yhteisistä
sähköisistä alv-ilmoituksen toimitusmenetelmistä.
Alv-direktiivin
178, 185, 211, 271 ja 318 artikla
Alv-direktiivin kohdissa, joissa on käytetty
ilmaisua ”arvonlisäveroilmoitus”, kyseinen ilmaisu korvataan sekaannusten
välttämiseksi ilmaisulla ”vakioitu arvonlisäveroilmoitus”, koska
XI osaston 5 luku jaetaan ehdotuksessa kahteen jaksoon ”Vakioitu
arvonlisäveroilmoitus” ja ”Muut ilmoitukset ja tiedot”. Tämä muutos koskee 178,
185, 211, 271 ja 318 artiklaa.
Alv-direktiivin 357 artiklan 5 kohdassa ja
358 artiklan 4 kohdassa esiintyvä ”arvonlisäveroilmoituksen” määritelmä,
jota sovelletaan 1. tammikuuta 2015 alkaen, sisältyy sellaista
erityisjärjestelmää käsittelevään lukuun, joka koskee ainoastaan
sijoittautumattomien verovelvollisten muille kuin verovelvollisille henkilöille
suorittamia televiestintäpalveluja, radio- ja televisiolähetyspalveluja sekä
sähköisiä palveluja. Sen vuoksi tämä määritelmä voidaan jättää ennalleen.
Alv-direktiivin
206 ja 252 artikla
Nykyisen 206 artiklan mukaan jäsenvaltiot
voivat asettaa alv:n maksamiselle eri määräajan kuin alv-ilmoituksen
antamiselle sekä vaatia ennakkomaksuja. Tällainen säännös, joka antaa
mahdollisuuden käyttää erilaisia maksuaikoja, poistaisi ehdotetun vakioidun
alv-ilmoituksen edut osittain. Sen vuoksi 206 artiklaan jätetään yleinen
sääntö, jonka mukaan alv on maksettava vakioidun alv-ilmoituksen antamisen
yhteydessä, mutta siitä poistetaan jäsenvaltioiden mahdollisuus valita toinen
maksupäivä. 
Vakioitu alv-ilmoitus on 252 artiklan mukaan
annettava vakioitua alv-ilmoituskautta seuraavan kuukauden loppuun mennessä.
Jotta yritysten maksuajat eivät lyhenisi joissakin tapauksissa, jäsenvaltioiden
sallitaan pidentää vakioidun alv-ilmoituksen määräaikaa yhdellä
lisäkuukaudella. Näin ollen alv-ilmoitus on annettava ja alv maksettava
vähintään yhden kuukauden ja enintään kahden kuukauden kuluttua
alv-ilmoituskauden päättymisestä.
Vakioitu alv-ilmoituskausi vahvistetaan 252
artiklassa yhdeksi kuukaudeksi. Jotta yritysten ei tarvitsisi antaa vakioituja
alv-ilmoituksia useammin kuin nykyään, jäsenvaltiot voivat kuitenkin sallia,
että yritykset antavat vakioidut alv-ilmoitukset enintään yhden vuoden
pituiselta kaudelta.
Mikroyritykset, joiden vuosiliikevaihto on
alle 2 000 000 euroa, voivat mikroyritysten sekä pienten ja
keskisuurten yritysten määritelmää koskevan unionin yhteisen politiikan[6] mukaisesti antaa
neljännesvuosittaiset alv-ilmoitukset, jollei tästä aiheudu riskiä alv:n
valvonnalle ja kantamiselle. 
Alv-direktiivin
250 artikla
Kaikissa vakioiduissa alv-ilmoituksissa on
annettava viidet tiedot, jotka koskevat myynnistä suoritettavaa ja
tuotantopanoksiin sisältyvää veroa, niihin liittyviä nettolukuja sekä
maksettavaa tai palautettavaa nettosummaa. Kaikki jäsenvaltiot vaativat nykyään
näitä tietoja voimassa olevan 250 artiklan 1 kohdan mukaisesti.
Jotta vakioinnissa päästäisiin halutulle
tasolle, on tarpeen antaa alv-ilmoitusten korjaamista koskevat yhteiset
säännöt. Jäsenvaltioille olisi kuitenkin annettava mahdollisuus vahvistaa omat
korjausjaksonsa, koska tällaiset jaksot ovat tiiviisti sidoksissa kansallisiin
tarkastusmenettelyihin. Sen vuoksi tämän artiklan toiseen kohtaan on lisätty
periaate, jonka mukaan verovelvolliset voivat korjata alv-ilmoituksia
jäsenvaltioiden vahvistaman määräajan kuluessa. Tavaroiden yhteisöluovutusten
ja yhteisöhankintojen kokonaisarvo voidaan määrittää EU:n myyntiluetteloiden
perusteella, minkä vuoksi sitä ei tulisi sisällyttää vakioituun
alv-ilmoitukseen. Siirtymäkausi on kuitenkin tarpeen kansallisten
tilastojärjestelmien mukauttamiseksi, koska nämä järjestelmät tukeutuvat
nykyään suurelta osin alv-ilmoituksissa annettuihin tietoihin tavaroiden
yhteisökauppaa koskevien tilastojen laadinnassa[7].
Alv-direktiivin
251 artikla
Vakioidussa alv-ilmoituksessa vaadittujen
tietojen lisäksi jäsenvaltiot voivat vaatia muita tietoja riskianalyysi- ja
valvontatarkoituksiin. Lisätietoja koskevat vaatimukset olisi kuitenkin
vakioitava ja minimoitava, jotta voitaisiin keventää yrityksiin kohdistuvia
rasituksia ja sulkea pois tiedot, joita ei tarvita alv- vaan
tilastotarkoituksiin.
Osa lisätiedoista koskee ainoastaan tiettyjä
alv-direktiivissä mainittuja liiketoimia, ja nämä tiedot vakioidaan.
Alv-direktiivin 251 artiklan 1 kohdassa sallitaan myyntiä ja maksettavaa
arvonlisäveroa koskevat vakioidut lisätiedot ja mainitaan kahdeksat tiedot.
Direktiivin 251 artiklan 2 kohdassa sallitaan kolmettoista vakioidut
tiedot, jotka koskevat ostoja ja vähennyskelpoista alv:tä.
Muita lisätietoja tarvitaan kuitenkin, jos
jäsenvaltiot soveltavat erityissääntöjä tiettyihin alueisiin tai tiettyjä
verovelvollisia tai liiketoimia koskeviin erityisjärjestelmiin. Tästä annetaan
säännökset 251 artiklan 3 alakohdassa. Kyseisessä alakohdassa tarkoitettujen
tietojen erityisluonteen vuoksi niiden sisältö vakioidaan komiteamenettelyllä. 
Jos jäsenvaltiot vaativat lisätietoja, niiden
olisi ilmoitettava tästä asianomaiselle komitealle, jotta voitaisiin varmistaa
avoimuus ja antaa yrityksille paremmat mahdollisuudet noudattaa
lisävaatimuksia.
Alv-direktiivin
uusi 252 a artikla
Sähköisen asioinnin edistämistä olisi
jatkettava, ja vaikka jäsenvaltioiden on sallittava sähköisten tietojen
toimittaminen ja ne voivat vaatia sitä itse, sähköistä toimittamista olisi
lisättävä edelleen, jotta olisi mahdollista siirtää tiedostoja, kuten yhteenvetoilmoituksia,
ja ottaa käyttöön yhteiset luotettavat siirtomenetelmät, kehittyneet sähköiset
allekirjoitukset mukaan luettuina. Tässä artiklassa käytetyt määritelmät ovat
sähköisiä allekirjoituksia koskevan direktiivin 1999/93/EY[8] mukaisia. Määritelmiä voidaan
kuitenkin joutua muuttamaan sen jälkeen, kun komission ehdottama asetus
sähköisestä tunnistamisesta ja sähköisiin transaktioihin liittyvistä
luottamuspalveluista sisämarkkinoilla[9]
on hyväksytty.
Tällä artiklalla jatketaan voimassa olevan
250 artiklan 2 kohdalla toteutettua vakioimista.
Alv-direktiivin
253 artikla
Tämä artikla poistetaan, koska siinä säädetään
ainoastaan Ruotsia koskevasta eritystoimenpiteestä, joka olisi ristiriidassa
vakioidulle alv-ilmoitukselle asetettujen tavoitteiden kanssa.
Alv-direktiivin
254 artikla
Tämän artiklan sisältö siirretään uuteen
257 a artiklaan, joka sisällytetään uuteen 2 jaksoon ”Muut
ilmoitukset ja tiedot”. Tätä perustellaan sillä, että vakioituun
alv-ilmoitukseen ei tule sisällyttää erityistietoja, jotka vaaditaan uuden
kulkuneuvon myyjältä nykyisen 254 artiklan nojalla, mutta nämä tiedot ovat
kuitenkin yhä tarpeen.
Alv-direktiivin
255 artikla
Tällä artiklalla korvataan 255, 256 ja 257
artikla ja yhdistetään ne yhdeksi artiklaksi. Artiklojen sisältöä ei muuteta.
Alv-direktiivin
256 ja 257 artikla
Näiden artiklojen sisältö siirretään 255
artiklaan.
Alv-direktiivin
258 ja 259 artikla
Alv-direktiivin 258 artikla koskee tietojen
antamista uusien kulkuneuvojen ja valmisteveron alaisten tuotteiden
yhteisöhankinnoista, kun taas 259 artiklassa annetaan säännökset
tiedoista, jotka tarvitaan uusien kulkuneuvojen hankintaan liittyvien sääntöjen
asianmukaisen soveltamisen tarkastamiseen. Näitä artikloja tarvitaan edelleen,
mutta niihin tehdään muutoksia, joissa otetaan huomioon, että kyseisiä tietoja
voidaan vaatia muissa ilmoituksissa.
Alv-direktiivin
260 artikla
Säännökset tavaroiden maahantuontia koskevista
tiedoista sisällytetään 251 artiklan 1 kohdan g alakohtaan ja 2
kohdan g alakohtaan, minkä vuoksi tämä artikla on poistettava.
Alv-direktiivin
261 artikla
Jäsenvaltiot eivät saa vaatia enää, että
verovelvollisten on toimitettava vuosittainen alv-yhteenvetoilmoitus, joka
sisältää tiedot kaikista liiketoimista, jotka on ilmoitettu edellisen vuoden
kausittaisissa alv-ilmoituksissa, sekä tiedot, jotka tarvitaan mahdollisia
oikaisuja varten. Oikaisut sisällytetään vakioituun alv-ilmoitukseen 251
artiklan 2 kohdan h alakohdalla, minkä vuoksi 261 artikla on poistettava.
Alv-direktiivin
uudet 255 b ja 255 a artikla
Kuten sellaisten alv-ilmoitusten tapauksessa,
jotka koskevat sijoittautumattomien verovelvollisten muille kuin
verovelvollisille henkilöille suorittamia televiestintäpalveluja, radio- ja
televisiolähetyspalveluja sekä sähköisiä palveluja, tietovaatimukset olisi
vahvistettava alv-direktiivissä ja tekniset yksityiskohdat olisi vahvistettava
komission täytäntöönpanoasetuksessa. Näissä artikloissa noudatetaan samaa
menettelyä edellyttämällä, että 250 ja 251 artiklassa tarkoitettuihin tietoihin
liittyvät tekniset yksityiskohdat, tietojen antamiseen liittyvät yhteiset
määritelmät ja menettelyt, yhteiset korjauksentekomenettelyt sekä yhteiset
sähköiset menetelmät kehittyneiden sähköisten allekirjoitusten ohella voidaan
vahvistaa komission täytäntöönpanoasetuksella komiteamenettelyä noudattaen.
Alv-direktiivin
uusi 257 a artikla
Alv-direktiivin 254 artikla siirretään uuteen
2 jaksoon ”Muut ilmoitukset ja tiedot”, koska uusien kulkuneuvojen myyntiä
koskevia tietoja ei sisällytetä vakioituun alv-ilmoitukseen.
Alv-direktiivin
272 artikla
Jotta varmistettaisiin vakioidun
alv-ilmoituksen yhdenmukainen käyttö, jäsenvaltioille ei saisi antaa
mahdollisuutta vapauttaa verovelvollisia alv-ilmoituksen antamisvaatimuksesta
muissa kuin tarkoin rajatuissa tapauksissa. Tällaisia ovat tapaukset, joissa
verovelvollisen yhteisöhankinnat eivät kuulu arvonlisäverotuksen piiriin tai
joissa verovelvolliseen sovelletaan pienyritysten verovapautusta tai yhteistä
maataloustuottajien vakiokantajärjestelmää.
Alv-direktiivin
273 artikla
Sen varmistamiseksi, että vakioitu
alv-ilmoitus on todella vakioitu, jäsenvaltioille ei saisi antaa mahdollisuutta
asettaa vakioitua alv-ilmoitusta koskevia lisävelvollisuuksia muille kuin
erikseen mainituille yrityksille, minkä vuoksi tämä 273 artiklassa annettu
mahdollisuus poistetaan vakioidun alv-ilmoituksen osalta.
2013/0343 (CNS)
Ehdotus
NEUVOSTON DIREKTIIVI
yhteisestä arvonlisäverojärjestelmästä
annetun direktiivin 2006/112/EY muuttamisesta vakioidun
arvonlisäveroilmoituksen osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 113 artiklan,
ottaa huomioon Euroopan komission ehdotuksen,
sen jälkeen, kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottaa huomioon Euroopan parlamentin lausunnon[10],
ottaa huomioon Euroopan talous- ja
sosiaalikomitean lausunnon[11],
noudattaa erityistä lainsäätämisjärjestystä,
sekä katsoo seuraavaa:
(1)       Neuvoston direktiivissä
2006/112/EY[12]
edellytetään, että verovelvolliset antavat arvonlisäveroilmoituksia, mutta
jätetään jäsenvaltioille joustovaraa tarvittavien tietojen määrittämisessä.
Tämä aiheuttaa eroja säännöissä ja menettelyissä, jotka koskevat
arvonlisäveroilmoitusten antamista unionissa, sekä monimutkaistaa tilannetta
yritysten kannalta ja synnyttää arvonlisäverovelvollisuuksia, jotka luovat
esteitä unionin kaupalle.
(2)       Yrityksiin kohdistuvien
rasitusten keventämiseksi ja sisämarkkinoiden toiminnan parantamiseksi olisi
otettava käyttöön vakioitu arvonlisäveroilmoitus kaikkia yrityksiä varten,
jotka käyvät kauppaa unionissa. Vakioitujen ilmoitusten käytön ansiosta
jäsenvaltioiden olisi voitava tarkastaa helpommin arvonlisäveroilmoituksia. 
(3)       On tarpeen minimoida
hallinnolliset rasitukset. Sen vuoksi vakioidussa arvonlisäveroilmoituksessa
vaadittaviin tietoihin olisi kuuluttava rajallinen määrä pakollisia tietoja.
Jäsenvaltioille ei myöskään saisi antaa mahdollisuutta vaatia vakioidussa
arvonlisäveroilmoituksessa ja muissa ilmoituksissa muita kuin direktiivin XI
osaston 5 luvussa säädettyjä tietoja.
(4)       Jäsenvaltioille olisi
annettava mahdollisuus vaatia verovelvollisilta lisätietoja. Tätä varten on
aiheellista laatia vakioitu luettelo lisätiedoista, joita voidaan vaatia. Tämä
on hyödyllistä riskianalyysin ja valvonnan kannalta. Lisätietoja vaativien
jäsenvaltioiden olisi avoimuuden ja vakioinnin varmistamiseksi ilmoitettava
asiasta hallinnollisen yhteistyön pysyvälle komitealle. 
(5)       Jotta jäsenvaltiot voisivat
mukauttaa järjestelmänsä, joilla laaditaan tilastoja tavaroiden luovutuksista
ja hankinnoista unionissa, vakioidussa arvonlisäveroilmoituksessa vaadittaviin
pakollisiin tietoihin olisi 31 päivään joulukuuta 2019 saakka kuuluttava
tiedot tällaisten unionissa suoritettujen luovutusten ja unionissa suoritettujen
hankintojen kokonaisarvosta.
(6)       Verokauden olisi oltava
kuukauden pituinen kaikilla yrityksillä paitsi mikroyrityksillä, joiden olisi
annettava vakioidut arvonlisäveroilmoitukset neljännesvuosittain.
Hallinnollisen rasituksen keventämiseksi jäsenvaltioilla olisi edelleen oltava
mahdollisuus pidentää verokausi enintään yhden vuoden pituiseksi. 
(7)       Vähimmäisvaatimuksen
asettamiseksi olisi vakioidun arvonlisäveroilmoituksen antamisen yhteiseksi
vähimmäismääräajaksi vahvistettava verokautta seuraavan kuukauden loppu, mutta
jäsenvaltioille olisi annettava joustovaraa, jotta ne voisivat pidentää
määräaikaa lisäkuukaudella välttääkseen lisärasitusten asettamisen yrityksille.

(8)       Maksuajat olisi
yhdenmukaistettava hallinnollisen rasituksen keventämiseksi, ja alv:n nettomäärä
olisi maksettava vakioidun arvonlisäveroilmoituksen antamisen yhteydessä tai
joka tapauksessa arvonlisäveroilmoituksen antamiselle asetetun määräajan
päättyessä. 
(9)       Sähköisen asioinnin
edistämiseksi olisi sallittava, että vakioitu arvonlisäveroilmoitus annetaan
sähköisessä muodossa. 
(10)     Koska vakioitu
arvonlisäveroilmoitus käsittää kaikki mahdollisiin oikaisuihin tarvittavat
tiedot, on asianmukaista luopua tavaroiden maahantuontia ja vuosittaisia
yhteenvetoilmoituksia koskevista erityisvaatimuksista.
(11)     Kaikkien yritysten, jotka
suorittavat tiettyjä samankaltaisia luovutuksia, olisi käytettävä vakioitua
arvonlisäveroilmoitusta, minkä vuoksi olisi rajoitettava jäsenvaltioiden
mahdollisuutta vapauttaa tietyt yritykset vakioidun arvonlisäveroilmoituksen
antamisvelvollisuudesta, jotta tällaisen ilmoituksen antamista koskevaa
vaatimusta sovellettaisiin yhdenmukaisella tavalla koko unionissa.
(12)     Uusista kulkuneuvoista ja
valmisteveron alaisista tuotteista on annettava tietyt erityistiedot. Tällaisia
tietoja ei ole asianmukaista vakioida vakioidussa arvonlisäveroilmoituksessa,
vaan ne olisi kerättävä erillisellä ilmoituksella, jotta voitaisiin keventää
useimpiin yrityksiin kohdistuvaa rasitusta. 
(13)     Direktiivin 2006/112/EY
yhdenmukaisen täytäntöönpanon varmistamiseksi komissiolle olisi siirrettävä
täytäntöönpanovaltaa vahvistaa tekniset yksityiskohdat, muun muassa yhteinen
sähköinen sanoma tietojen siirtoa varten, tietojen antamiseen liittyvät
yhteiset määritelmät ja menettelyt, yhteiset korjauksentekomenettelyt sekä
yhteiset sähköiset menetelmät, jotka tarjoavat riittävän turvallisuustason
vakioidun arvonlisäveroilmoituksen antamista varten. Tätä valtaa olisi
käytettävä yleisistä säännöistä ja periaatteista, joiden mukaisesti
jäsenvaltiot valvovat komission täytäntöönpanovallan käyttöä, 16 päivänä
helmikuuta 2011 annetun Euroopan parlamentin ja neuvoston asetuksen (EU) N:o
182/2011[13]
mukaisesti.
(14)     Jäsenvaltiot ovat selittävistä
asiakirjoista 28 päivänä syyskuuta 2011 annetun jäsenvaltioiden ja komission
yhteisen poliittisen lausuman[14]
mukaisesti sitoutuneet perustelluissa tapauksissa liittämään ilmoitukseen
toimenpiteistä, jotka koskevat direktiivin saattamista osaksi kansallista
lainsäädäntöä, yhden tai useamman asiakirjan, joista käy ilmi direktiivin osien
ja kansallisen lainsäädännön osaksi saattamiseen tarkoitettujen välineiden
vastaavien osien suhde. Tämän direktiivin osalta lainsäätäjä pitää tällaisten
asiakirjojen toimittamista perusteltuna.
(15)     Direktiivi 2006/112/EY olisi
sen vuoksi muutettava,
ON ANTANUT TÄMÄN DIREKTIIVIN: 
1 artikla
Muutetaan direktiivi 2006/112/EY seuraavasti:
1) Korvataan 178 artiklan c alakohta
seuraavasti:
”c)          edellä olevan 168 artiklan c
alakohdan mukaisen tavaroiden yhteisöhankintoja koskevan vähennyksen osalta
verovelvollisen suorittamista tavaroiden yhteisöhankinnoista maksettavan
arvonlisäveron määrän sisällyttämistä 250 artiklassa edellytettyyn vakioituun
arvonlisäveroilmoitukseen sekä XI osaston 3 luvun 3, 4 ja 5 jakson mukaisesti
laaditun laskun hallussapitoa;”.
2) Korvataan
185 artiklan 1 kohta seuraavasti:
”1. Oikaiseminen tehdään etenkin, jos
arvonlisäverovähennysten määrän määräytymistekijöissä on vakioidun
arvonlisäveroilmoituksen antamisen jälkeen tapahtunut muutoksia, esimerkiksi
jos kauppa on peruutettu tai hinnanalennus saatu.”
3) Korvataan 206 artikla seuraavasti:
”206 artikla
Arvonlisäverovelvollisen on maksettava
arvonlisäveron nettomäärä 250 artiklassa säädetyn vakioidun
arvonlisäveroilmoituksen antamisen yhteydessä tai joka tapauksessa sen
määräajan päättyessä, johon mennessä vakioitu arvonlisäveroilmoitus on
annettava.”
4)
Korvataan 211 artiklan 2 kohta seuraavasti:
”Jäsenvaltiot voivat erityisesti säätää, että
verovelvollisten tai arvonlisäverovelvollisten taikka tiettyjen verovelvollis-
tai arvonlisäverovelvollisryhmien suorittamasta tavaroiden maahantuonnista
suoritettavaa arvonlisäveroa ei tarvitse maksaa tuontihetkenä, jos
arvonlisävero on mainittu sellaiseksi 250 artiklan mukaisesti annettavassa
vakioidussa arvonlisäveroilmoituksessa.”
5) Lisätään ennen 250 artiklaa jakson otsikko
seuraavasti:
”1 jakso
Vakioitu
arvonlisäveroilmoitus”
6) Korvataan 250, 251 ja 252 artikla
seuraavasti:
”250 artikla [250 artiklan 1 kohta]
1. Verovelvollisen on annettava vakioitu
arvonlisäveroilmoitus, joka sisältää verovelvollisen arvonlisäverotunnisteen
tai verorekisterinumeron ja kyseisen verojakson sekä seuraavat tiedot:
a)           syntynyt verosaatava; 
b)           vero, josta vähennys tehdään;
c)           maksettavan tai palautettavan
arvonlisäveron nettomäärä; 
d)           sellaisten liiketoimien arvonlisäveroton
kokonaisarvo, joista verosaatava on syntynyt, mukaan lukien arvonlisäverosta
vapautettujen liiketoimien arvo;
e)           sellaisten liiketoimien
arvonlisäveroton kokonaisarvo, joista vähennys tehdään;
f)            138 artiklassa tarkoitettujen
tavaroiden luovutusten arvonlisäveroton kokonaisarvo verokausilta
31 päivään joulukuuta 2019 saakka;
g)           tavaroiden yhteisöhankintojen tai
niihin rinnastettavien liiketoimien arvonlisäveroton kokonaisarvo verokausilta
31 päivään joulukuuta 2019 saakka.
2. Jäsenvaltioiden on sallittava, että
vakioituun arvonlisäveroilmoitukseen tehdään korjauksia, sekä vahvistettava
ajanjakso, jonka osalta korjauksia voidaan tehdä. 
251 artikla [251 artikla]
1. Jäsenvaltiot voivat vaatia, että tiettyä
verokautta koskevassa vakioidussa arvonlisäveroilmoituksessa on oltava 250
artiklan 1 kohdassa mainittujen tietojen lisäksi jotkin tai kaikki seuraavat
tiedot sellaisista liiketoimista, joista verosaatava on syntynyt kyseisen
verokauden aikana: 
a)      tavaroiden luovutuksista ja palvelujen
suorituksista kannettava vero ja niiden arvonlisäveroton kokonaisarvo kunkin
verokannan osalta;
b)      138 artiklassa tarkoitettujen tavaroiden
luovutusten arvonlisäveroton kokonaisarvo verokausilta 31 päivän
joulukuuta 2019 jälkeen;
c)      sellaisten palvelujen suoritusten
arvonlisäveroton kokonaisarvo, jotka eivät ole arvonlisäverosta vapautettuja
palveluja liiketoimen verotusjäsenvaltiossa ja joista vastaanottaja on
verovelvollinen 196 artiklan mukaan;
d)      sellaisten tavaroiden luovutusten tai
palvelujen suoritusten arvonlisäveroton kokonaisarvo, jotka eivät kuulu c
alakohdan soveltamisalaan ja joista vastaanottaja on verovelvollinen; 
e)      146 artiklan 1 kohdan a ja b alakohdassa
tarkoitettujen tavaroiden luovutusten kokonaisarvo;
f)       muiden sellaisten vapautettujen liiketoimien
kokonaisarvo, jotka eivät kuulu b–e alakohdan soveltamisalaan; 
g)      vero, joka kannetaan 
i)        tavaroiden yhteisöhankinnoista tai 21
tai 22 artiklassa tarkoitetuista niihin rinnastettavista liiketoimista;
ii)       tavaroiden luovutuksista tai palvelujen
suorituksista, joista palvelun vastaanottaja on arvonlisäverovelvollinen;
iii)      tavaroiden maahantuonnista, jos
jäsenvaltio käyttää 211 artiklan toisessa kohdassa säädettyä mahdollisuutta.
2.           Jäsenvaltiot voivat vaatia, että
tiettyä verokautta koskevassa vakioidussa arvonlisäveroilmoituksessa on oltava
250 artiklan 1 kohdassa mainittujen tietojen lisäksi jotkin tai kaikki
seuraavat tiedot sellaisista liiketoimista, joista vähennetään arvonlisävero
kyseisen verokauden aikana:
a)      muista kuin b–g alakohdassa tarkoitetuista
vastaanotetuista tavaroiden luovutuksista ja palvelujen suorituksista
kannettava vero ja niiden arvonlisäveroton kokonaisarvo;
b)      tavaroiden yhteisöhankintojen tai niihin
rinnastettavien liiketoimien arvonlisäveroton kokonaisarvo verokausilta 31
päivän joulukuuta 2019 jälkeen;
c)      tavaroiden yhteisöhankinnoista tai niihin
rinnastettavista liiketoimista kannettava vero; 
d)      sellaisista vastaanotetuista tavaroiden
luovutuksista ja palvelujen suorituksista kannettava vero ja niiden
arvonlisäveroton kokonaisarvo, joista vastaanottaja on verovelvollinen 199 tai
199 a artiklan mukaan tai 199 b artiklan tai 395 artiklan nojalla sallitun
kansallisen toimenpiteen mukaan;
e)      sellaisista vastaanotetuista palvelujen
suorituksista kannettava vero ja niiden arvonlisäveroton kokonaisarvo, jotka
eivät ole arvonlisäverosta vapautettuja palveluja liiketoimen
verotusjäsenvaltiossa ja joista vastaanottaja on verovelvollinen 196 artiklan
mukaan;
f)       sellaisista tavaroiden luovutuksista tai
palvelujen suorituksista kannettava vero ja niiden arvonlisäveroton
kokonaisarvo, jotka eivät kuulu c ja d alakohdan soveltamisalaan ja joista
vastaanottaja on verovelvollinen;
g)      tavaroiden maahantuonnista kannettava
vero ja kyseisen maahantuonnin arvonlisäveroton kokonaisarvo;
h)      184 artiklan mukaiset vähennysten
oikaisut.
3.           Jäsenvaltiot voivat vaatia, että
tiettyä verokautta koskevassa vakioidussa arvonlisäveroilmoituksessa on oltava
250 artiklan 1 kohdassa tarkoitettujen tietojen lisäksi jotkin tai kaikki
seuraavat tiedot sellaisista liiketoimista, joiden lähtö- tai määräpaikka on
erityissääntöjen piiriin kuuluvalla erityisellä alueella tai jotka kuuluvat
tavallisen arvonlisäverojärjestelmän ulkopuolella olevan erityisjärjestelmän
soveltamisalaan ja joista verosaatava on syntynyt kyseisen verokauden aikana:
a)      syntyneen verosaatavan laskemiseen
tarvittavat tiedot;
b)      vähennyskelpoisen arvonlisäveron
laskemiseen tarvittavat tiedot.
4. Jäsenvaltioiden on ilmoitettava neuvoston
asetuksen (EU) N:o 904/2010[15]
58 artiklalla perustetulle komitealle tämän artiklan 1, 2 ja 3 kohdan nojalla
hyväksytyt kansalliset lainsäädäntötoimenpiteet.
252 artikla [252 artikla]
1. Vakioitu arvonlisäveroilmoitus on annettava
kunkin jäsenvaltion vahvistamassa määräajassa. Määräaika ei saa olla lyhyempi
kuin yksi kuukausi eikä pitempi kuin kaksi kuukautta kunkin verokauden
päättymisestä.
2. Verokausi on vahvistettava yhdeksi
kalenterikuukaudeksi.
Jäsenvaltioiden on kuitenkin sallittava kolmen
kalenterikuukauden pituinen verokausi sellaisille verovelvollisille, joiden
vuosittainen liikevaihto on 288 artiklan mukaisesti laskettuna enintään
2 000 000 euroa tai sen vasta-arvo kansallisena valuuttana,
jollei yhden kalenterikuukauden pituinen verokausi ole tarpeen verovilpin ja
veropetosten estämiseksi erityistapauksissa. 
Jäsenvaltiot voivat muissa tapauksissa sallia
pitempiä verokausia, jos nämä ovat enintään yhden vuoden pituisia.”
7) Lisätään 252 a artikla seuraavasti:
”252 a artikla [250 artiklan 2 kohta ja
uusi]
Jäsenvaltioiden on sallittava ja ne voivat
vaatia, että vakioidut arvonlisäveroilmoitukset annetaan sähköisesti. Tähän on
kuuluttava mahdollisuus käyttää sähköistä tiedostonsiirtoa. 
Jäsenvaltioiden on hyväksyttävä sähköisesti
annetut vakioidut arvonlisäveroilmoitukset, jos niiden alkuperän aitous ja
niiden sisällön eheys taataan Euroopan parlamentin ja neuvoston direktiivin
1999/93/EY[16]
2 artiklan 2 kohdassa tarkoitetulla kehittyneellä sähköisellä
allekirjoituksella, joka perustuu hyväksyttyyn varmenteeseen ja on luotu
turvallisella allekirjoitusmenetelmällä direktiivin 1999/93/EY 2 artiklan 6 ja
10 alakohdassa tarkoitetulla tavalla tai muilla menetelmillä, joiden
turvallisuustaso on yhtä korkea.”
8) Poistetaan 253 ja 254 artikla.
9) Korvataan 255 artikla seuraavasti:
”255 artikla [255, 256 ja 257 artikla]
Jäsenvaltioiden on toteutettava tarvittavat
toimenpiteet sen varmistamiseksi, että seuraavat henkilöt täyttävät tässä
jaksossa säädetyt vakioidun arvonlisäveroilmoituksen antamiseen liittyvät
velvollisuudet:
a)           sijoituskullan hankkija 198 artiklan
1 kohdan mukaisena arvonlisävelvollisena tai kulta-aineksen, puolivalmiiden
tuotteiden tai 344 artiklan 1 kohdassa määritellyn sijoituskullan hankkija, jos
jäsenvaltio käyttää 198 artiklan 2 kohdassa säädettyä mahdollisuutta määrätä
hankkija arvonlisäverovelvolliseksi;
b)           henkilöt, joita 194–197 artiklan ja
204 artiklan mukaan pidetään arvonlisäverovelvollisina sellaisen
verovelvollisen puolesta, joka ei ole sijoittautunut jäsenvaltion alueelle;
c)           oikeushenkilöt, jotka eivät ole
verovelvollisia ja jotka ovat velvolliset maksamaan 2 artiklan 1 kohdan b
alakohdan i alakohdassa tarkoitetuista tavaroiden yhteisöhankinnoista
suoritettavan arvonlisäveron.”
10) Lisätään 255 a artikla ja 255 b
artikla seuraavasti:
”255 a artikla [uusi]
Vahvistetaan seuraavat seikat 255 b artiklassa
säädettyä menettelyä noudattaen:
a)           tekniset yksityiskohdat, mukaan
lukien yhteinen sähköinen sanoma, 250 ja 251 artiklassa mainittujen
tietojen siirtoa varten;
b)           yhteiset määritelmät ja menettelyt
250 ja 251 artiklassa mainittujen tietojen toimittamista varten;
c)           yhteiset menettelyt, joilla voidaan
tehdä korjauksia vakioituun arvonlisäveroilmoitukseen; 
d)           yhteiset sähköiset menetelmät, jotka
tarjoavat riittävän turvallisuustason vakioidun arvonlisäilmoituksen antamista
varten.
255 b artikla [uusi]
1. Komissiota avustaa neuvoston asetuksen (EU)
N:o 904/2010(*) 58 artiklalla perustettu komitea. Tämä komitea on Euroopan
parlamentin ja neuvoston asetuksessa (EU) N:o 182/2011(**) tarkoitettu komitea.
2. Kun viitataan tähän kohtaan, sovelletaan
asetuksen (EU) N:o 182/2011 5 artiklaa.
__________________________
(*) EUVL L 268, 12.10.2010, s. 1.
(**) EUVL L 55, 28.2.2011, s. 13.”
11) Poistetaan 256 ja 257 artikla.
12) Lisätään 255 b artiklan jälkeen jakson
otsikko seuraavasti:
”2 jakso
Muut
ilmoitukset ja tiedot”
13) Lisätään 257 a artikla seuraavasti:
”257 a
artikla [254 artikla]
Jäsenvaltioiden on toteutettava tarvittavat
toimenpiteet sen varmistamiseksi, että myyjä toimittaa kaikki tarvittavat
tiedot arvonlisäveron soveltamisen ja viranomaisten siihen kohdistamien
tarkastusten mahdollistamiseksi, kun on kyse arvonlisäverotunnisteen saaneen
verovelvollisen tai 9 artiklan 2 kohdassa tarkoitetun verovelvollisen
138 artiklan 2 kohdan a alakohdan mukaisesti suorittamista
uusien kulkuneuvojen luovutuksista sellaiselle hankkijalle, jolle ei ole
annettu arvonlisäverotunnistetta.
14) Korvataan 258 ja 259 artikla
seuraavasti:
”258
artikla
Jäsenvaltioiden on säädettävä 2 artiklan
1 kohdan b alakohdan ii alakohdassa tarkoitettuja uusien
kulkuneuvojen yhteisöhankintoja sekä 2 artiklan 1 kohdan
b alakohdan iii alakohdassa tarkoitettuja valmisteveron alaisten
tuotteiden yhteisöhankintoja koskeviin ilmoituksiin sovellettavista
yksityiskohtaisista säännöistä.
259
artikla
Jäsenvaltiot voivat vaatia 2 artiklan
1 kohdan b alakohdan ii alakohdassa tarkoitettuja uusien
kulkuneuvojen yhteisöhankintoja suorittavia henkilöitä antamaan ilmoituksen
antamisen yhteydessä kaikki tarvittavat tiedot arvonlisäveron soveltamisen ja
viranomaisten siihen kohdistamien tarkastusten mahdollistamiseksi.
15) Poistetaan 260 ja 261 artikla. 
16) Korvataan 271 artiklan johdantokappale
seuraavasti:
”Jäsenvaltiot, jotka vahvistavat verokauden,
jolta verovelvollisen on annettava 250 artiklassa tarkoitettu vakioitu
arvonlisäveroilmoitus, yli kolmen kuukauden pituiseksi, voivat
269 artiklassa tarkoitetun luvan nojalla sallia tämän verovelvollisen
antaa yhteenvetoilmoituksen samalta kaudelta, jos verovelvollinen täyttää
seuraavat kolme edellytystä:”.
17) Muutetaan 272 artikla seuraavasti:
a) Poistetaan 1 kohdan toinen alakohta.
b) Lisätään 1 a kohta seuraavasti:
”1 a. Jäsenvaltiot eivät saa vapauttaa
seuraavia verovelvollisia seuraavista velvollisuuksista:
a)           1 kohdan b alakohdassa tarkoitettuja
verovelvollisia 3 luvun 3–6 jaksossa ja 4 luvun 3 jaksossa säädetyistä
laskutusta koskevista velvollisuuksista;
b)           1 kohdan b ja c alakohdassa
tarkoitettuja verovelvollisia 5 luvun 1 kohdassa säädetyistä vakioitua
arvonlisäveroilmoitusta koskevista velvollisuuksista.”
18) Korvataan 273 artiklan toinen kohta
seuraavasti:
”Ensimmäisessä kohdassa säädettyä
mahdollisuutta ei voida käyttää laskutusta ja vakioitua arvonlisäveroilmoitusta
koskevien lisävelvollisuuksien asettamiseen 3 luvussa ja 5 luvun
1 jaksossa vahvistettujen velvollisuuksien lisäksi.”
19) Korvataan 318 artiklan 1 kohdan
ensimmäinen alakohta seuraavasti:
”Veronkannon yksinkertaistamiseksi
jäsenvaltiot voivat arvonlisäverokomiteaa kuultuaan säätää, että tiettyjen
liiketoimien tai tiettyjen verovelvollisten jälleenmyyjien luokkien osalta
voittomarginaalijärjestelmän alaisten tavaroiden luovutusten veron peruste
määritetään kullekin verokaudelle, jonka aikana verovelvollisen jälleenmyyjän
on annettava 250 artiklassa tarkoitettu vakioitu arvonlisäveroilmoitus.” 
2 artikla
1.           Jäsenvaltioiden on saatettava
tämän direktiivin noudattamisen edellyttämät lait, asetukset ja hallinnolliset
määräykset voimaan viimeistään 31 päivänä joulukuuta 2016. Niiden on
viipymättä toimitettava nämä säännökset kirjallisina komissiolle.
Näissä jäsenvaltioiden antamissa säädöksissä on
viitattava tähän direktiiviin tai niihin on liitettävä tällainen viittaus, kun
ne virallisesti julkaistaan. Jäsenvaltioiden on säädettävä siitä, miten
viittaukset tehdään.
2.           Jäsenvaltioiden on
toimitettava tässä direktiivissä tarkoitetuista kysymyksistä antamansa
keskeiset kansalliset säännökset kirjallisina komissiolle.
3 artikla
Tämä direktiivi tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
4 artikla
Tämä direktiivi on osoitettu kaikille
jäsenvaltioille.
Tehty Brysselissä
                                                                       Neuvoston
puolesta
                                                                       Puheenjohtaja
[1]               KOM(2010) 695 lopullinen.
[2]               KOM(2011) 851 lopullinen.
[3]               Neuvoston direktiivi 2006/112/EY, annettu 28 päivänä
marraskuuta 2006, yhteisestä arvonlisäverojärjestelmästä (EUVL L 347, 11.12.2006,
s. 1).
[4]               COM(2013) 122 lopullinen.
[5]               COM(2012) 573 lopullinen.
[6]               Komission suositus, annettu 6 päivänä toukokuuta
2003, mikroyritysten sekä pienten ja keskisuurten yritysten määritelmästä (EUVL
L 124, 20.5.2003, s. 36).
[7]               Euroopan parlamentin ja neuvoston asetus (EY) N:o
638/2004, annettu 31 päivänä maaliskuuta 2004, jäsenvaltioiden välistä
tavarakauppaa koskevista yhteisön tilastoista ja neuvoston asetuksen (ETY) N:o
3330/91 kumoamisesta (EUVL L 102, 7.4.2004, s. 1).
[8]               Euroopan parlamentin ja neuvoston direktiivi 1999/93/EY,
annettu 13 päivänä joulukuuta 1999, sähköisiä allekirjoituksia koskevista
yhteisön puitteista (EYVL L 13, 19.1.2000, s. 12).
[9]               COM/2012/0238 final – 2012/0146 (COD).
[10]             EUVL C , , s. .
[11]             EUVL C , , s. .
[12]             Neuvoston direktiivi 2006/112/EY, annettu 28 päivänä
marraskuuta 2006, yhteisestä arvonlisäverojärjestelmästä (EUVL L 347,
11.12.2006, s. 1).
[13]             EUVL L 55, 28.2.2011, s. 13.
[14]             EUVL C 369, 17.12.2011, s. 14.
[15]             Neuvoston asetus (EU) N:o 904/2010, annettu 7 päivänä
lokakuuta 2010, hallinnollisesta yhteistyöstä ja petosten torjunnasta
arvonlisäverotuksen alalla (EUVL L 268, 12.10.2010, s. 1).
[16]             Euroopan parlamentin ja neuvoston direktiivi 1999/93/EY,
annettu 13 päivänä joulukuuta 1999, sähköisiä allekirjoituksia koskevista
yhteisön puitteista (EYVL L 13, 19.1.2000, s. 12).